Det fortæller nordjyske.dk. - Man skal selvfølgelig være forsigtig, men siden i sommer er det stille og roligt gået den rigtige vej. Vi mærker helt klart en spirende optimisme, siger direktør Peter Høy til nordjyske.dk. På et halvt år er antallet af ansatte steget fra 180 til 235, og ifølge direktøren vil 12 nye medarbejdere starte i december. - Helt generelt har det været vanskeligt at få penge til noget som helst, og når vores kunder har haft svært ved at få finansieret nykøb, så går det selvfølgelig ud over os. Men nu mærker vi, at der så småt er begyndt at ske lidt igen, siger Peter Høy til nordjyske.dk. Omsætningen for de første tre kvartaler blev i år på 510 millioner kroner mod en omsætning på 458 millioner kroner i samme periode sidste år.

Referat:
Lysfirmaet Martin Professional har inden for de seneste måneder ansat 50 nye medarbejdere i Frederiskhavn-afdelingen.